
Skizofrénia hatása a placenta ABC transzportfehérjéinek expressziójára és epigenetikai mintázatára patkány modellben

Bevezetés: Terhesség során a placentában számos ABC transzporter
expresszálódik, melyeknek szerepe van a magzati gyógyszer expozíció
kialakításában. A P-glikoprotein (ABCB1) és a mellrák-rezisztencia fehérje
(breast cancer resistance protein, BCRP, ABCG2) transzporterek
expressziója jellegzetes, hormonálisan kontrollált változást mutatnak a
terhesség előre haladtával. Működésükben fontos szerepet játszanak az
epigenetikai faktorok. A skizofrénia hatása a placentáris ABC
transzporterekre jelenleg ismeretlen, így célul tűztük ki az ABCB1a/b és az
ABCG2 transzporterek expressziójának, valamint a placenta epigenetikai
mintázatának vizsgálatát vemhes patkányokban.

Módszerek: A skizofrénia modellezésére szelektíven szaporított,
szociálisan izolált és ketaminnal kezelt Wistar patkányokat, kontrollként
kezeletlen állatokat használtunk. Az ABCB1a/b és az ABCG2 mRNS és
fehérje expressziójának meghatározását a placentában RT-PCR és Western
blot technikával végeztük a vemhesség 15., 18., 20., 21., 22. napján. A
placenta epigenetikai mintázatait kolorimetriás kittel határoztuk meg.

Eredmények: A skizoid patkány modellben az ABCB1a expressziója
szignifikánsan csökkent a vemhesség alatt, az ABCB1b szintje
megemelkedett a 22. napon a kontroll csoporthoz képest. Az ABCG2
expressziója a placentában a vemhesség utolsó napján érte el a maximumát
a kontroll csoportban, ezzel szemben a skizoid állatokban ezen a napon volt
a legalacsonyabb a szintje. A placenta DNS-metiláltsági foka a vemhesség
végére magasabb volt a skizoid egyedekben.

Megbeszélés: Eredményeink tükrében feltételezzük, hogy a placenta
epigenetikai mintázatának megváltozása szerepet játszik a transzporterek
expressziójának módosulásában a vemhesség során skizofréniában. Ez a
változás befolyásolhatja az anya által használt gyógyszerek
farmakokinetikáját, ezáltal módosíthatja a magzathoz jutott hatóanyagok
koncentrációit.



